internet vaartha 281 Views
ముంబై : భారతి ఎయిర్‌టెల్‌ తన 4జి సేవల విస్తరణ కోసం ఎయిర్‌సెల్‌ స్పెక్ట్రమ్‌ కొనుగోలును 3500కోట్లతో ఖరారు చేసుకోవడం వెనుక త్వరలో రానున్న ఆర్‌జియోకు పోటీగా నిలవడమే ప్రధాన లక్ష్యంగా కనిపిస్తోంది. ముకేష్‌ అంబాని ఆధ్వర్యం లోని రిలయన్స్‌జియో దేశవ్యాప్తంగా 4జి వాయుతరంగాలను విడుదలచేసే యత్నాల్లో ఉంది. ఇప్పటివరకూ గడచినమూడేళ్లలో ఎయిర్‌టెల్‌ మూడు కంపెనీలను కొనుగోలుచేసి జియోకు పోటీగా నిలవాలని చూస్తోంది. ఎయిర్‌సెల్‌ అంతకుముందు ఆర్‌కామ్‌, ఎంటిఎస్‌ విలీనంతోపాటే ఆర్‌కామ్‌ పరిధిలోనికి వెళుతుందని సంప్రదింపులు జరిగాయి. ఎయిర్‌సెల్‌ ఆర్‌కామ్‌ వద్ద విలీనం కోసం పతాకస్థాయిలో చర్చలు జరిగాయి. అయితే రెండువైపులా భారీ ఎత్తున రుణభారం ఉండటంతో వెనక్కి తగ్గాయి. ఎయిర్‌ సెల్‌ ఈ విలీనంతో తన 20 వేల కోట్ల రుణభారంలో కొంతమేర తగ్గించుకోవచ్చని అంచనా. ఆర్‌కామ్‌ కూడా తనకున్న రుణభారం తగ్గించుకునేందుకు టవర్ల వ్యాపారాన్ని విక్రయిస్తోంది. ఈ డీల్‌తో ఎయిర్‌ఎసల్‌కు ఉన్న తమిళనాడు, చెన్నై, బీహార్‌, జమ్ముకాశ్మీర్‌, వెస్ట్‌బెంగాల్‌, అస్సామ్‌, ఈశాన్యరాష్ట్రాలు, ఒడిశా, ఆంధ్రప్రదేశ్‌ రాష్ట్రాల్లో 4జి 20ఎంహెచ్‌జడ్‌ స్పెక్ట్రమ్‌కుచేరువ కాగలదు. అయితే ఎపి, ఒడిశా సర్కిళ్ల పరిధిలో మాత్రం స్పెక్ట్రమ్‌ పరిమి తులపై ఆధారపడి ఉంటుంది. ఈ కొనుగోలుతో భారతి ఎయిర్‌ టెల్‌ దేశవ్యాప్త 4జి ఆపరేటర్‌గా నిలుస్తుందని ఎయిర్‌టెల్‌ ప్రకటించింది. అంతకుముందు ఎయిర్‌టెల్‌ వీడియోకాన్‌కు చెందిన 4జి స్పెక్ట్రమ్‌ 1800 ఎంహెచ్‌జడ్‌ బ్యాండ్‌ను ఆరు సర్కిళ్లలో 4428 కోట్లుకు కొనుగోలుచేసింది. అటు ఆర్‌కామ్‌పరంగాను, ఇటు ఎయిర్‌టెల్‌పరంగాను దేశవ్యాప్త నెట్‌వర్క్‌ను నిలబెట్టుకు నేందుకు విపరీతంగా పోటీపడుతున్నాయి. అందుబాటులో ఉన్న సంస్థలను కొనుగోలు చేస్తున్నాయి. ఎయిర్‌టెల్‌ కొనుగోళ్లను పరి కిస్తే కేవలం త్వరలో రానున్న ఆర్‌జియో సేవల నుంచి పోటీ తట్టుకునేందుకేనని తెలుస్తోంది. త్వరలోనే దేశవ్యాప్తంగా మొదలు కానున్న 4జివార్‌లో ఎయిర్‌టెల్‌ ముందుగా నిలవాలన్న లక్ష్యం కనిపిస్తోంది. రిలయన్స్‌జియో దేశవ్యాప్తంగా ఒకే ఆపరేటర్‌గా నిలుస్తుంటే కొన్ని కంపెనీలను కొనుగోలుచేయడం ద్వారా ఎయిర్‌ టెల్‌ దేశవ్యాప్త నెట్‌వర్క్‌కు వస్తోంది. అంతకుముందు నుంచే ఆర్‌జియో దేశవ్యాప్త నెట్‌వర్క్‌కోసం కొన్ని కంపెనీలను కొనుగోలు చేస్తూవస్తోంది. భారత్‌టెలికాం విశ్లేషకులు జివి గిరి మాట్లాడుతూ ఇకపై ఆర్‌జియో, ఎయిర్‌టెల్‌ రెండు మాత్రమే 4జి సేవలపరంగా పోటాపోటీగా ఉంటాయని పేర్కొన్నారు. తొలుత నాలుగు సర్కిళ్ల లో వేలం పొందిన ఎయిర్‌టెల్‌ 3314 కోట్లు ఖర్చుచేసింది. ఆర్‌జియో 4జిస్పెక్ట్రమ్‌ అన్నిసర్కిళ్లలోను 12,800కోట్లతో కైవసం చేసుకుంది. ఆ తర్వాత ఎయిర్‌టెల్‌ నాలుగు సర్కిళ్లలో క్వాల్‌కామ్‌ నుంచి కొనుగోలుచేసింది. దీనితో ఎనిమిది సర్కిళ్లకు విస్తరించింది. క్వాల్‌కామ్‌4912 కోట్లు ఇందుకు వెచ్చించింది. అయితే ఎయిర్‌ టెల్‌ ఇందుకు భారీగానే వెచ్చించిందని సమాచారం. ఈనెలలోనే ఎయిర్‌టెల్‌ ఆరు సర్కిళ్లలో వీడియోకాన్‌ను కొనుగోలుచేసింది. 4428 కోట్లకు కొనుగోలుచేసినట్లు ప్రకటించింది. ఇక తాజాగా ఎయిర్‌సెల్‌కు చెందిన ఎనిమిది సర్కిళ్లలో స్పెక్ట్రమ్‌ను 3500 కోట్లకు కొనుగోలుచేసింది. దీనితో దేశవ్యాప్తంగా 22 సర్కిళ్లలో ఎయిర్‌టెల్‌ పరిధి విస్తరించినట్లయింది. ముఖేష్‌ సోదరుడు అనిల్‌ అంబానీ అధీనంలోని ఆర్‌కామ్‌ ముఖేష్‌ ఆర్‌జియోతో గతంలోనే స్పెక్ట్రమ్‌ షేరింగ్‌పై ఒప్పందం చేసుకుంది. ఈ డీల్‌ తర్వాత ఎయిర్‌టెల్‌, ఎయిర్‌సెల్‌ 2జి, 3జి, 4జి సేవలపరంగా కొన్ని స్పెక్ట్రమ్‌లు వదిలాయి. ఆర్‌కామ్‌ ఎంటిఎస్‌ సంయుక్తంగా పటిష్ట మైన బ్రాడ్‌బాడ్‌ ఎయిర్‌వేవ్స్‌ను కలిగి ఉన్నాయి. ఇవన్నీ కూడా ఆర్‌జియో ఎయిర్‌టెల్‌కుధీటుగా వినియోగించుకుంటుంది. మొత్తం మీద 22సర్కిళ్లతో త్వరలోనే దేశవ్యాప్త సర్వీసులను ప్రారంభించ నున్న రిలయన్స్‌జియోకు గట్టిపోటీ ఇచ్చేందుకు వివిధ సర్కిళ్లలో ఇతర కంపెనీలను కొనుగోలుచేస్తూ ఎయిర్‌టెల్‌ కూడా దేశవ్యాప్తం గా 22 సర్కిళ్ల నెట్‌వర్క్‌ ఆపరేటర్‌గా నిలదొక్కుకోగలిగింది.